b'\n_START_ARTICLE_\nSulo Teittinen\n_START_PARAGRAPH_\nSulo Johannes (Sulo J.) Teittinen (3. hein\xc3\xa4kuuta 1882 Juva \xe2\x80\x93 11. elokuuta 1964 Mikkeli) oli suomalainen maanmittausinsin\xc3\xb6\xc3\xb6ri, yli-insin\xc3\xb6\xc3\xb6ri ja kansallisen edistyspuolueen kansanedustaja._NEWLINE_Teittisen vanhemmat olivat maanviljelij\xc3\xa4 Karl Johan Teittinen ja Maria Serafia Ilvonen. H\xc3\xa4n p\xc3\xa4\xc3\xa4si ylioppilaaksi 1903 ja valmistui maanmittausinsin\xc3\xb6\xc3\xb6riksi 1906._NEWLINE_Teittinen oli varamaanmittarina Lahden piiriss\xc3\xa4 1911\xe2\x80\x931919, nuorempana maanmittausinsin\xc3\xb6\xc3\xb6rin\xc3\xa4 1919\xe2\x80\x931927 ja vakinaisena maanmittausinsin\xc3\xb6\xc3\xb6rin\xc3\xa4 1927\xe2\x80\x931949. H\xc3\xa4n oli Lahden kaupungin vakaajana 1914\xe2\x80\x931950 ja toimi maatalousministeri\xc3\xb6n siirtov\xc3\xa4en asutustoiminnan johtajana ja pika-asutusneuvottelukunnan puheenjohtajana 1940\xe2\x80\x931943 sek\xc3\xa4 maatalousministeri\xc3\xb6n asutusasiainosaston vt. ylijohtajana 1943. Teittinen omisti maatilan Padasjoella 1923\xe2\x80\x931936 ja Juvalla vuoteen 1964 saakka. Teittinen sai ylipormestarin arvon 1946._NEWLINE_Teittinen oli kansallisen edistyspuolueen kansanedustajana 1939\xe2\x80\x931948 edustaen H\xc3\xa4meen l\xc3\xa4\xc3\xa4nin etel\xc3\xa4ist\xc3\xa4 vaalipiiri\xc3\xa4. H\xc3\xa4n oli presidentin valitsijamiehen\xc3\xa4 vuosien 1925 ja 1931 presidentinvaaleissa ja h\xc3\xa4n oli Lahden kaupunginvaltuuston puheenjohtajana sek\xc3\xa4 Lahden rahatoimikamarin ja kaupunginhallituksen j\xc3\xa4senen\xc3\xa4. Teittinen oli muun muassa edistyspuolueen Lahden piirij\xc3\xa4rjest\xc3\xb6n ja Keskusmets\xc3\xa4seura Tapion hallintoneuvoston puheenjohtajana._NEWLINE_Sulo Teittinen oli naimisissa vuodesta 1905 Hilja Amanda Schadewitzin kanssa.'